Kristiina Ojuland

Kristiina Ojuland (sündinud 17. detsembril 1966 Kohtla-Järvel) on Eesti poliitik. Ta kuulus 11. aprillist 1995 kuni 5. juunini 2013 Eesti Reformierakonda. Ta oli 2002–2005 Eesti välisminister ja 2009–2014 Euroopa Parlamendi liige.

Elulugu

Kristiina Ojuland õppis Jõhvi 1. Keskkoolis. 11. klassis astus ta komsomoli. Ta lõpetas kooli 1985. aastal. 1990 lõpetas ta juristina Tartu Ülikooli. 2000. aastal alustas ta magistriõpinguid Tartu Ülikoolis politoloogia erialal ja lõpetas need augustis 2010 riigiteaduste teadusmagistri kraadi kaitsmisega. 1992 läbis ta Eesti Diplomaatide Kooli, saades diplomaadikutse. Ta on täiendanud end Genfi rahvusvaheliste suhete instituudis ja Viini Diplomaatia Akadeemias.
Ta on propageerinud eesti keele kaitset lisava klausli lisamist Eesti põhiseadusesse.

Riigikogu

Ojuland on tavaliselt oma riigikogu liikmele mõeldud kuluhüvitisi kasutanud maksimaalselt. "See, kuidas riigikogu liige kasutab talle tööks mõeldud kuluhüvitisi, on sügavalt iga inimese südametunnistuse küsimus," ütles ta.
1997. aastal tabati toona riigikokku kuulunud Ojuland autoroolist 0,4-promillise joobega. 2002. aastal kritiseeris ta samuti joobes autot juhtinud Indrek Tarandit: "Mul on äärmiselt piinlik teada saada, et see juhtus ministeeriumi auto roolis ajal, kui kantsler oli puhkusel."

Välisminister 2002–2005

2002. aastal lagunes Mart Laari teine valitsus. Moodustati Siim Kallase valitsus, kus Ojuland sai välisministriks. Samal kohal jätkas ta ka järgmises, Juhan Partsi valitsuses.
Veebruaris 2005 esitas peaminister Parts president Rüütlile ettepaneku vabastada välisminister usalduse kaotuse tõttu ametist, mida põhjendati kaitsepolitsei aruandega, kust selgus, et välisministeeriumis valitseb riigisaladustega ümberkäimisel korralagedus. Prokuratuuri ja kaitsepolitsei poolt hiljem läbiviidud uurimine aga näitas, et "ei leidnud kinnitust, et mõni isik, kellele salastatud usaldati, oleks need ära kaotanud. Kogutud tõenditest nähtus, et dokumentide töötlemine toimus turvaalal ettenähtud ruumides, ning teabe avalikustamist pole tuvastatud." Uueks välisministriks sai Rein Lang.

XI Riigikogu ja Euroopa Parlament

XI Riigikogu valimiskampaania käigus osales ta Rakveres üritusel, kus Robert Antropov astus üles Elvis Presleyna ja Ojuland Marilyn Monroena. Antropov ei pääsenud Riigikokku, Ojuland pääses.
2009. aastal sai Kristiina Ojuland Euroopa Parlamendi liikmeks.

Väljaarvamine Reformierakonnnast

2013. aastal puhkes Reformierakonnas skandaal, kui selgus, et mitmes piirkonnas oli erakonna sisevalimistel hääletustulemusi võltsitud ja hääletust mõjutatud. Vähem tuntud poliitikute kõrval oli skandaali segatud ka Kristiina Ojuland, kes sihilikku häältepettust eitas.
Partei juhatuse otsusega heideti ta siiski 2013. aasta juuni alguses Reformierakonnast välja.
Riigikogu Reformierakonna fraktsiooni liige Imre Sooäär kinnitas, et juhatuse koosolekul ei leidnud tõestamist, et Ojuland oleks andnud identiteedivarguseks otsese käsu, tegelikult polnud ühtegi reaalset tõendit, e-kirja või midagi muud, mis oleks seniseid kahtlusi kinnitanud, otsest tõestust, nagu oleks ta käskinud teiste inimeste nimel enda eest sisevalimistel hääletada, ei leitud, seepärast ei nimetanud ka aukohus Ojulandi väljaheitmise ettepanekut tehes mitte identiteedivargust, vaid erakonnale kahju tekitamist.

Aserbaidžaani-visiit Euroopa Parlamendi liikmena

2013. aasta oktoobris käis juba aastaid Aserbaidžaani suunal tegutsenud ning riigi arengut kiitnud Kristiina Ojuland Euroopa Parlamendi ametliku delegatsiooni välise liikmena vaatlemas Aserbaidžaani presidendivalimisi. "Valimised olid läbipaistvad, vabad ja ausad," kinnitas ta, õnnitledes sel puhul Aserbaidžaani rahvast. Ojulandi hinnang pälvis kriitikat nii ajakirjanduses kui ka teistelt poliitikutelt, kuna Euroopa Julgeoleku- ja Koostööorganisatsiooni (OSCE) vaatlejad leidsid tõsiseid ja üleüldisi rikkumisi valimisprotseduuri kõikidel etappidel, Aserbaidžaani valimiskomisjon aga avaldas ametlikku nutitelefonirakendust reklaamides kogemata valimistulemused (senise presidendi İlham Əliyevi ülekaaluka võidu) juba päev enne valimiste toimumist. Ojuland ise väitis, et külastas Aserbaidžaani sealse parlamendi kutsel ning reisikulud maksti Euroopa Parlamendi liikmele ette nähtud visiitide eelarvest. 2014. aasta veebruaris teatas parlamendi eetikakomitee, et Ojuland ja veel kaheksa liiget rikkusid reegleid, kuna Ojuland ja teised liikmed käisid Aserbaidžaanis sealse valitsuse raha eest ning oleksid pidanud seda ka oma kodulehel teatama.

Uus erakond

2014. aasta alguses teatas Ojuland soovist luua uus partei. Algatusrühma ei kuulunud ajakirjanduse teatel teisi tuntud poliitikuid. Esialgselt tahtis Ojuland võtta partei nimeks kunagise NO99 teatrietenduse eeskujul Ühtne Eesti, ent kui teater keeldus talle kaubamärki loovutamast, nimetas poliitik teatriinimesi "geneetilisteks kommunistideks ja nende sabarakkudeks", kes "püüavad end kultuuriinimeste sirmi alla paigutada". Seejärel otsustati uue erakonna nimeks võtta Rahva Ühtsuse Erakond. 
2015. aasta Riigikogu valimistel sai RÜE 0,4% valijate häältest (2290 häält). Lääne-Virumaal, Valimisringkonnas nr 6 kandideerinud Ojuland sai 274 häält ning valituks ei osutunud.
Kristiina Ojuland kandideeris ka 2014. aasta Euroopa Parlamendi valimistel üksikkandidaadina ja kogus 3024 häält, millest ei piisanud valituks saamiseks.

Massiimmigratsioonivastane võitlus

2015. aasta kevadel ja suvel pälvis Ojuland tähelepanu immigratsiooni vastustavate seisukohtadega. Muuhulgas esines ta avaldustega nagu "￼Järjekordselt näen täies tööjõus noort neegrit Itaalias raha kerjamas inimestelt, kes ausa tööga on oma lõunasöögi välja teeninud," "See neegrite küsimus on Eesti jaoks eksistentsiaalne ja tagasipöördumatu. Kui lubame nad sisse, siis on ajalugu juba võimatu muuta," ning "Täna tunnen mina valge inimesena, et valge rass on ohus." Augustis kutsus ta Facebookis üles koostama "reeturite nimekirja": "Hakkame koos kaardistama nimeliselt inimesi, kes on juba alustanud Eestimaa mahamüümist moslemitele ja neegritele."
Intervjuus Laupäevalehele ütles ta: "Kui te küsite, kas ma vihkan pagulasi, vastan, et ei vihka. Ma lihtsalt armastan Eestimaad. Kavatsen seda Eestit kaitsta muutuste eest, mida toob kaasa massiimmigratsioon".

Suhtumine seksuaalvähemustesse

Euroopa parlamendis oli Ojuland LGBT intergrupi (mingis kindlas küsimuses ühiste vaadetega liikmete toetusrühm) liige.
2012. aastal Euroopa Parlamendi projekti NISO (projekt, mille eesmärgiks oli kodaniku- ja meediahariduse kaudu tõsta õpilaste arvu, kes peavad lugu võrdõiguslikkusest ja inimõigustest) töötulemuste tutvustamise ajal rõhutas Ojuland sallivuse olulisust ühiskonnas. Ta ütles, et "Eesti väiksuse juures on oluline väärtustada igat kodanikku ning vältida tõrjuvat suhtumist vähemustesse" ja et "Salliv ja toetav suhtumine saab alguse paljuski perekonnast ja koolist."
9. novembril 2015 ütles Ojuland TV3 saates "KolmeDok", et ta näeb "homokultuuri" propageerimises ohtu Euroopa tsivilisatsioonile ja "tervetele perekondadele" ning et massimeedia esitab tasakaalustamatult enam infot homokultuuri kohta kui traditsiooniliste pereväärtuste kohta.

Võitlus islami vastu

2016. aasta aprillis tegi Kristiina Ojuland ettepaneku keelustada Eestis avalikes kohtades koraani õpetuste ning selle mis iganes vormis järgimine ja propageerimine: "Tänasel päeval on islamiga seotud negatiivne ja kuritegelik pool nii valdav, et meie riigi ja rahva, eriti meie naiste ja laste julgeoleku ennetavaks kaitsmiseks peame sellist sammu vajalikuks."

Muud ettevõtmised

2007. aastal osales Kristiina Ojuland telesaates "Tantsud tähtedega", kus tema partneriks oli Aleksander Makarov. Ta ei tulnud paremate sekka.

Isiklikku

Kristiina Ojuland oli abielus vandeadvokaadi ja diplomaadi Erik Siiguriga. 
Praegu on Ojuland vabaabielus ärimehe ja poliitiku Raimo Käoga. Ojulandil ei ole lapsi. Raimo Käol on ka seaduslik abikaasa, kellest ta pole lahutatud.
Ojuland oskab võõrkeeltest inglise, vene ja prantsuse keelt.